حتى أنا فاش شفت الفيديوات ديالو النهار الأول ماحملتوش و قلت مع راسي واشوف على كالاخ فهاد الفيديوات ! وا شوف على طريقة باش خدام هاد السيد مع التلاميذ ! و شحال من مرة كنت كانتساطح مع شي فيديو ديالو كايعرض شي تلميذ و لا تلميذة و كانخرا عليهم بالضحك خصوصا فاش كايقوليه ديك ” الحرب العالمية الثانية ” و كايبدا التلميذ الحرب العالمية تيتيت تيعهث عضحض نينثت اضضصط... و لذلك قامت شننسعي تيتي بفعل ينني.... ولكن التحامل لي كانشوف من الناس عليه اليوم جاني فايت الحدود ! خصوصا من فئة الأساتذة الفاشلين لي اليوم كايهاجمو ” الاستاذ المعجزة”، على أساس هوما مطفرينو ! آه حقا ماشي استاذ ! آ حقا ماعندوش البيداغوجية ! سؤالي لدوك الأساتذة لي كايطرحو هاد الأسئلة واش نتوما دينمكم عندكم البيداغوجية ؟ طفرتوه نتوما لي كاتسميو راسكم أساتذة؟ ياك التعليم غير ماغادي للحضيض ! مع احترامي لرجال و نساء التعليم الحقاق لي كايخدمو بضمير و كايحللو الصاليرات ديالهم مع ولاد الناس! الأغلبية ديال منتقدي مهدي منيار من الاساتذة كايحركهم غير الحسد و الغيرة منو حيت دار الفلوس ! دوك الفلوس لي مشكلين ليهم هوما عقدة فحياتهم ! حاسدينو على طوموبيلاتو و ديورو و حياتو لي دارها و نجح فيها فسن صغير جدا و طبعا ماعندهم غرض لا بتلميذ لا بمصلحة التلميذ غير كايشوفو المعجزة و كايتفكرو الكريديات ديال ايكدوم و وافاسلف لي تابعينهم و كايكرهوه ! نفس الاساتذة لي كاينتاقدو المهدي منيار اليوم هوما لي كايحططو الشواهد طبية بدون اي سبب و كايعصرو فالدار ! هوما لي كايزيدو السوايع للتلاميذ ديالهم فالمدارس الخاصة ! هوما لي كاتلقاهم مامسوقينش للتلميذ يقرا و لا مايقراش .... بغيتيه و لا كرهتيه ! مهدي منيار اليوم نجح فين فشلو بزاف ديال الاساتذة لي كايعرفو غير يحلو زكهم و ينتاقدو ! نجح انه يموتيفي التلاميذ و يزرع فيهم الأمل فالنجاح ! نجح انه يحبب القراية للتلاميذ ! نجح انه يزرع فيهم ديك روح التنافسية لي ماتت ! ايه دار الصرف ! و بصحتو ! و جات معاه ! نتا آ الاستاذ و لا الاستاذة لي كاتحسدو ! سير دير فحالو و ورينا ! حاول تانتا تموتيفي التلاميذ ديالك و تزرع فيهم روح التنافسية ! و شوف واش غاتقدر و لا غاتفشل ! ، حيت ماشي ساهلة تجمع المراهقين و تحفزهم . ايه كايقري غير الأدبيين و كايحفظهم و صافي ! و كاين فيهم لي مافاهمش داكشي غا حافظو و صافي ! و لكن آجي بعدا ! راه هاد القضية ديال حفظ و تقيا كاينة فالسيستيم ديال التعليم المغربي ! ماشي المهدي منيار لي مسؤول عليها ! التعليم المغربي بمقرراتو بأساتذتو بالناس لي كايخططو ليه ماكايشجعش على الفهم و النقد و التفكير الحر ! كايعطيوك دروس ديال التاريخ خاصك تحفظها و ماتناقشش فالصحة ديالها! دروس ديال التربية الاسلامية خاصك تحفظها و ماتناقشش فيها ! دروس ديال الجغرافية و الفلسفة و اللغة العربية لي اغلبها مبنية على حفظ و تقيا فالامتحان و نوض على سلامتك! الديفو ماشي فالمهدي منيار ! الديفو فالمنظومة التعليمية ! و منيار راه غير انسان نجح انه يحبب ديك المنظومة للتلاميذ و يموتيفيهم باش ينجحو فيها ! و لي شاف الفيديوات ديالو غايشوف بلي السيد نجح يحقق واحد القرب مع التلاميذ لي فشلو فيه دوك الاساتذة بكروشهم و موسطاشاتهم ! و نجح يكون ليدر ! قائد لفيلق ديال التلاميذ لي باغين ينجحو باش ماعطا الله. الاستاذ المعجزة شاب ناجح ! لقا كيفاش يربح الفلوس و يعاون التلاميذ ينجحو ! شاب طموح حيت صنع النجاح ديالو بيديه وانا شخصيا كانشوفو احسن الف مرة من ميات استاذ و استاذة دايرين التعليم غير باش يدكوه فالدولة و يشدو مانضة مضمونة سوا خدمو سوا سلتو سوا دارو شهادة طبية. 
وا دويو علينا و جيو علينا ! المهدي منيار استاذ ناجح ! نجح فداكشي لي فشلو فيه دوك الاساتذة لي اليوم كاينتاقدوه ! و و لي المحرك ديالهم هوا الحسد من شاب دار الفلوس ! لي مايكرهوش يديروهم هوما